《送王介甫知毗陵》
宋代·梅尧臣

吴牛常畏热，吴田常畏枯。
有树不荫犊，有水不滋{左禾右刍}。
孰知事春农，但知急秋租。
太守追县官，堂上怒奋须。
县官促里长，堂下鞭扑俱。
不体天子仁，不恤黔首逋。
借问彼为政，一一何所殊。
今君请郡去，预喜民将苏。
每观二千石，结束辞国都。
丝鞯加锦缘，银勒以金涂。
兵吏拥後队，剑挝盛前驱。
君又不若此，革辔陪泥乌。
欵行问风俗，低意骑更驽。
下情靡不达，略细举其麤。
曾肯为众异，亦罔为世趋。
学诗闻已熟，爱棠理岂无。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。